
	Comisia pentru buget, finanţe şi bănci
	
	Bucureşti,       11.02.2009
Nr. 22/642


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru  modificarea şi completarea Legii nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PLx. 810 din 28 noiembrie 2007 .
	PREŞEDINTE,

Ştefan Viorel

RAPORT

asupra propunerii legislative pentru  modificarea şi completarea Legii nr.571/2003 privind Codul fiscal
     Cu adresa nr. PLx.810 din 28 noiembrie 2007, Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru  modificarea şi completarea Legii nr.571/2003 privind Codul fiscal .
La întocmirea raportului s-au avut în vedere avizul favorabil al Consiliului Legislativ şi avizul negativ al Comisiei juridică, de disciplină şi imunităţi. 
Guvernul nu susţine adoptarea acestei iniţiative legislative.
     Prezenta propunere legislativă are ca obiect de reglementare: - abrogarea art. 2141 – 2143 din Legea nr. 571/2003 privind Codul fiscal, cu modificările şi completările ulterioare, prin care este reglementată taxa specială pentru autoturisme şi autovehicule;

                                                -  modificarea impozitului anual asupra mijloacelor de transport, reglementat de art.261 – 265 din acelaşi act normativ, în sensul aplicării acestuia astfel cum este prevăzut în Codul fiscal pentru autovehiculele care respectă cel puţin normele de mediu Euro 4, pentru celelalte tipuri taxa crescând procentual.

 În acest fel s-ar elimina discriminarea dintre posesorii de maşini noi şi posesorii de maşini vechi, majorarea impozitului pe mijloacele de transport  făcându-se diferenţiat numai în funcţie de gradul de poluare, corespunzător normelor de mediu.

Propunerea legislativă face parte din categoria legilor ordinare, potrivit art. 76 din Constituţia României, republicată.

La dezbaterea propunerii legislative a participat , in conformitate cu prevederile art.54 şi 55 din Regulamentul Camerei, republicat doamna Iordache Graţiela, secretar de stat în Ministerul Finanţelor Publice.

La lucrările comisiei au participat  31  deputaţi, din totalul de 31 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din data de 14 noiembrie 2007.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor.
In urma dezbaterii propunerii legislative în şedinţa din data de 10 februarie 2009, comisia propune Plenului Camerei Deputaţilor respingerea acesteia deoarece,  ca urmare a observaţiilor primite din partea Uniunii Europene şi ţinând seama şi de opinia mediului de afaceri, regimul taxei speciale pentru autovehicule a fost reanalizat în cadrul  Ministerul Finanţelor Publice şi a fost elaborată şi adoptată Ordonanţa de urgenţă a Guvernului nr.50/2008 pentru instituirea taxei de poluare pentru autovehicule, modificată prin Ordonanţa de urgenţă a Guvernului nr.208/2008 pentru stabilirea unor măsuri privind taxa pe poluare pentru autovehicule, act normativ ce a fost modificat ulterior prin Ordonanţa de urgenţă a Guvernului nr.218/2008 privind modificarea Ordonanţei de urgenţă a Guvernului nr.50/2008 pentru instituirea taxei de poluare pentru autovehicule.
	PREŞEDINTE,

Viorel Ştefan
	SECRETAR,

Iuliu Nosa

Rosu Gica
